贈劉允升
作者：王庭珪
朝代：宋

paragraphs: 我家神螺峰，與子鄰井閈。
聞名初識面，逸氣起天半。
坐久語翻瀾，詩文星斗爛。
刺口論世事，極能原治亂。
洗我冰雪懷，韻出眉宇燦。
遂于交遊內，得此一好漢。
自言長沙來，幕府天下冠。
相公秉旄鉞，英僚照藩翰。
辟書欲交飛，置我在門館。
事繫國輕重，忽逐雲雨散。
請君企踵待，勢若馬脫絆。
他年恐未免，成此奇一段。